Werkers kan dalk deel van pensioen in 2022 bekom(Foto: Unsplash) Die nasionale tesourie sê die vroegste wat enige veranderinge vir ŉ nuwe onttrekkingsmeganisme in werking sal kan tree, is teen volgende jaar. Tito Mboweni, voorheen minister van finansies, het in Julie gesê werkers behoort toegelaat te word om toegang tot ŉ gedeelte van hul pensioengeld te kry, maar het terselfdertyd gemaan dat dit verantwoordelik aangewend moet word. Die wetgewing daaroor is egter nog nie deurgevoer nie. Die onttrekkingsproses sal egter nie geld vir lede van die regering se pensioensfonds (GEPF) nie omdat dit nie ingevolge die Wet op Pensioenfondse gereguleer word nie en geen Covid-verwante onttrekkings dus toegelaat sal word nie. Die tesourie het mense intussen aangeraai om nie hul aftreefondse te kontak om aftreegeld te onttrek nie – tensy hulle aftree, bedank of afgelê is – omdat dié fondse tans nog nie wettig enige vooraftrede-onttrekkings mag toelaat nie. Die tesourie sê selfs voor die aanvang van die Covid-19-pandemie, het die regering besef dat talle mense onder onverwagte omstandighede toegang tot ŉ gedeelte van hul spaargeld kan benodig. Die regering beraadslaag al geruime tyd met vakbonde, aftreefondse, reguleerders en ander belanghebbendes oor hoe om spaargeld te verhoog en voorsorg te verbeter, terwyl beperkte onttrekkings toegelaat word sonder om likiditeit- en beleggingsrisiko’s te skep. Huidige wetgewing verbied enige toegang tot aftreegeld tensy ŉ werker bedank of afgelê word. Aftreefondse is hoofsaaklik ontwerp om mense aan te moedig om te spaar sodat hulle hul aftrede kan finansier. Die tesourie sê die regering gee ook ruim belastingaftrekkings en voordele om mense aan te moedig om te spaar en meer geld vir hul aftrede weg te sit. “Die herontwerp van die aftree-stelsel om voorsiening te maak vir beperkte onttrekkings met verpligte bewaring is ingewikkeld en vereis deeglike beraadslaging,” sê die tesourie. Die regering werk aan ŉ gestruktureerde tweeledige stelsel wat toekomstige bydraes sal herstruktureer. Een gedeelte van die geld sal dan vir aftrede bewaar word, terwyl mense tydens noodgevalle of buitengewone omstandighede toegang tot die ander gedeelte van die geld kan kry. “Hoewel die maatreëls pensioen- en voorsorgfondse dek, word ŉ ooreenstemmende benadering oor onttrekkings ook vir aftreeannuïteite oorweeg.”